ოლივია ჰარისონი
ოლივია ტრინიდად ჰარისონი (დ. 18 მაისი, 1948) — ამერიკელი ავტორი და კინოპროდიუსერი, The Beatles-ის წევრი ჯორჯ ჰარისონის ქვრივი. მან მუსიკალურ ინდუსტრიაში მუშაობა ლოს-ანჯელესში ხმისჩამწერ ლეიბლში A&M Records დაიწყო, სადაც ჯორჯ ჰარისორი გაიცნო და მას საკუთარი ლეიბლის Dark Horse ამუშავებაში დაეხმარა. 1990 წელს ჰარისონმა გამოუშვა საქველმოქმედო ალბომი Romanian Angel Appeal, რომელიც რუმინეთში კომუნიზმის დაცემის შედეგად დაობლებულ ბავშთა დახმარებას ემსახურებოდა. 2001 წელს მეუღლის სიკვდილის შემდეგ ჰარისონმა საერთაშორისო დახმარების პროგრამებში UNICEF-თან მისი თანამშრობლობა განაგრძო. იგი მეუღლის მემკვიდრეობასთან დაკავშირებული ფილმების, წიგნებისა და მუსიკის წარმოების კურატორია და The Beatles-ის კორპორაციის Apple Corps საბჭოში მისი წარმომადგენელია. ოლივია აგრეთვე მეუღლის საქველმოქმედო ორგანიზაციას Material World Foundation ხელმძღვანელობს. ფონდის ეგიდით იგი მარტინ სკორსეზესთან თანამშრომლობით კინოისტორიის აღდგენის პროექტებს სპონსორობს, მათ შორისაა ჩარლი ჩაპლინის მოკლემეტრაჟიანი და 1940-იანი წლების მექსიკური ფილმები. 2005 წელს ჰარისონის პროდიუსერობით შექმნილმა ფილმმა კონცერტი ჯორჯისთვის გრემის ჯილდო მოიპოვა. ასევე წარმატებული იყო 2011 წელს მარტინ სკორსეზესთან ერთად მისი თანაპროდიუსერობით შექმნილი დოკუმენტური ფილმი ჯორჯ ჰარისონი: ცხოვრება მატერიალურ სამყაროში, რომელმაც ემის ჯილდო მიიღო.